NACRT
Na temelju članka 15. stavka 2. Zakona o javnoj nabavi („Narodne novine“, broj 120/16, 114/22 i 48/26) i članka ___ Statuta Turističke zajednice područja Smaragdnih rijeka i dolina, Turističko vijeće Turističke zajednice područja Smaragdnih rijeka i dolina na sjednici održanoj dana __________ 2026. godine donosi
PRAVILNIK
O PROVEDBI POSTUPAKA JEDNOSTAVNE NABAVE

I. OPĆE ODREDBE
Članak 1.
Ovim Pravilnikom uređuju se pravila, uvjeti i postupci jednostavne nabave robe, usluga i radova procijenjene vrijednosti manje od pragova propisanih člankom 12. Zakona o javnoj nabavi.
Prilikom provođenja postupaka jednostavne nabave Naručitelj je obvezan poštivati načela javne nabave: načelo slobode kretanja robe, slobode poslovnog nastana, slobode pružanja usluga, tržišnog natjecanja, jednakog tretmana, zabrane diskriminacije, uzajamnog priznavanja, razmjernosti, transparentnosti i ekonomičnog trošenja sredstava.
Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

Članak 2.
Jednostavnom nabavom smatra se:
· nabava robe i usluga procijenjene vrijednosti manje od 50.000,00 EUR bez PDV-a,
· nabava radova procijenjene vrijednosti manje od 100.000,00 EUR bez PDV-a.
Procijenjena vrijednost nabave određuje se sukladno odredbama Zakona o javnoj nabavi.
Zabranjeno je dijeljenje predmeta nabave s namjerom izbjegavanja primjene Zakona o javnoj nabavi ili odredbi ovog Pravilnika.

II. SPRJEČAVANJE SUKOBA INTERESA
Članak 3.
Na sprječavanje sukoba interesa u postupcima jednostavne nabave na odgovarajući način primjenjuju se odredbe Zakona o javnoj nabavi.
Osobe uključene u pripremu i provedbu postupaka jednostavne nabave obvezne su postupati nepristrano i objektivno te čuvati povjerljivost podataka i dokumentacije.
Ovlaštene osobe Naručitelja koje pripremaju i provode postupak (članovi povjerenstva) obvezne su prije početka pregleda i ocjene ponuda potpisati Izjavu o postojanju ili nepostojanju sukoba interesa za konkretan postupak nabave.
Ako se tijekom postupka utvrdi postojanje sukoba interesa, osoba kod koje je sukob interesa utvrđen odmah se izuzima iz daljnjeg tijeka postupka jednostavne nabave, a odgovorna osoba Naručitelja imenuje zamjenskog člana.
Naručitelj je obvezan na svojim mrežnim stranicama objaviti popis gospodarskih subjekata s kojima je čelnik tijela ili članovi upravnog tijela Naručitelja u sukobu interesa, odnosno obavijest da takvi subjekti ne postoje.


III. PLANIRANJE NABAVE
Članak 4.
Jednostavna nabava provodi se u skladu s Planom nabave i osiguranim financijskim sredstvima.
Plan nabave i njegove izmjene objavljuju se sukladno Zakonu o javnoj nabavi.

IV. POKRETANJE POSTUPKA
Članak 5.
Postupak jednostavne nabave pokreće odgovorna osoba Naručitelja donošenjem odluke ili naloga za pokretanje postupka.
Prije pokretanja postupka jednostavne nabave Naručitelj može provesti istraživanje tržišta u svrhu pripreme nabave i informiranja gospodarskih subjekata o svojim planovima i zahtjevima u vezi s nabavom.
Odluka o pokretanju postupka najmanje sadrži:
· naziv i opis predmeta nabave ,
· procijenjenu vrijednost nabave , 
· izvor financiranja (uključujući podatak financira li se nabava iz sredstava Europske unije ili drugih vanjskih izvora) ,
· podatke o ovlaštenim osobama za pripremu i provedbu postupka ,
· rok za provedbu postupka (rok za dostavu i ocjenu ponuda),
· odabrani način provedbe postupka (narudžbenica, e-mail ili EOJN RH),
· kriterij za odabir ponude.


V. PROVEDBA POSTUPAKA JEDNOSTAVNE NABAVE
Članak 6.
Za nabavu procijenjene vrijednosti do 15.000,00 EUR bez PDV-a Naručitelj može provesti postupak prikupljanjem jedne ili više ponuda.
Postupak se može provesti:
· izdavanjem narudžbenice,
· sklapanjem ugovora,
· elektroničkom poštom,
· korištenjem elektroničkih sredstava komunikacije.
Iznimno od stavka 2. ovoga članka, nabava robe i usluga procijenjene vrijednosti do 1.000,00 EUR bez PDV-a može se provoditi izravnom kupnjom, odnosno bez izdavanja prethodne narudžbenice ili sklapanja ugovora, u slučajevima hitnosti, operativne potrebe ili kada priroda nabave to zahtijeva (npr. plaćanje gotovinom, korporativnom karticom ili izravnim plaćanjem po predračunu/računu).

Članak 7.
Za nabavu procijenjene vrijednosti veće od 15.000,00 EUR bez PDV-a postupak jednostavne nabave obvezno se provodi putem modula jednostavne nabave u EOJN RH.
Za nabavu robe i usluga procijenjene vrijednosti veće od 25.000,00 EUR bez PDV-a te za nabavu radova procijenjene vrijednosti veće od 45.000,00 EUR bez PDV-a postupak se obvezno provodi putem javne objave u modulu jednostavne nabave EOJN RH.
Komunikacija i razmjena podataka u postupcima jednostavne nabave provodi se elektroničkim sredstvima komunikacije kada je to primjenjivo.

Članak 8.
Iznimno od članka 7. ovoga Pravilnika, postupak jednostavne nabave može se provesti bez javne objave u sljedećim slučajevima:
· ako nije pristigla nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni uvjeti nisu bitno izmijenjeni,
· ako predmet nabave može izvršiti samo određeni gospodarski subjekt zbog tehničkih razloga, umjetničkih razloga ili zaštite isključivih prava,
· ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati,
· u slučaju nabave odvjetničkih, javnobilježničkih, konzultantskih ili specijaliziranih usluga kada priroda usluge zahtijeva odabir određenog gospodarskog subjekta.
Razlozi za korištenje iznimke moraju biti obrazloženi i evidentirani u dokumentaciji postupka.

Članak 9.
Poziv na dostavu ponuda najmanje sadrži:
· naziv i sjedište Naručitelja,
· opis predmeta nabave i troškovnik,
· procijenjenu vrijednost nabave,
· tehničke specifikacije,
· rok i mjesto izvršenja ugovora (rok isporuke robe ili završetka radova),
· uvjete sposobnosti i razloge za isključenje gospodarskih subjekata (ako su primjenjivi),
· sadržaj i oblik ponude ,
· kriterij za odabir ponude ,
· rok za dostavu ponuda (datum i vrijeme) ,
· rok valjanosti ponude,
· način dostave ponuda ,
· podatke za kontakt 


VI. KRITERIJ ZA ODABIR PONUDE
Članak 10.
Kriterij za odabir ponude može biti:
· najniža cijena ili
· ekonomski najpovoljnija ponuda.
Kada se primjenjuje kriterij ekonomski najpovoljnije ponude, uz cijenu se mogu vrednovati kvaliteta, tehničke prednosti, rok izvršenja, jamstveni rok, troškovi održavanja i drugi kriteriji povezani s predmetom nabave.

VII. PREGLED I OCJENA PONUDA
Članak 11.
Pregled i ocjenu ponuda obavljaju ovlaštene osobe Naručitelja.
U postupku pregleda i ocjene ponuda ovlaštene osobe mogu od ponuditelja zatražiti pojašnjenje ili upotpunjavanje dokumentacije, pod uvjetom da to ne dovodi do promjene ponuđene cijene ili bitnih elemenata ponude.
U slučaju računske pogreške utvrđene u ponudi, Naručitelj će od ponuditelja zatražiti prihvaćanje ispravka računske pogreške. Ako ponuditelj ne prihvati ispravak u zadanom roku, njegova se ponuda odbija.
O pregledu i ocjeni ponuda sastavlja se zapisnik.
Zapisnik najmanje sadrži:
· podatke o naručitelju i predmetu nabave,
· podatke o svim ponuditeljima i ponuđenim cijenama (bez PDV-a i s PDV-om),
· pregled i analizu ponuda te detaljne razloge za odbijanje ponuda ili isključenje ponuditelja,
· podatke o eventualnim pojašnjenjima ili ispravcima računskih pogrešaka,
· rang-listu valjanih ponuda prema odabranom kriteriju,
· prijedlog odabira ili poništenja postupka 


VIII. PRAVNA ZAŠTITA
Članak 12.
Gospodarski subjekt može izjaviti prigovor čelniku tijela odnosno odgovornoj osobi Naručitelja za nabave procijenjene vrijednosti veće od 15.000,00 EUR bez PDV-a.
Prigovor se podnosi elektroničkim sredstvima komunikacije putem modula jednostavne nabave u EOJN RH u roku od tri dana od dana dostave odnosno javne objave odluke o odabiru ili poništenju. 
Podneseni prigovor sprječava sklapanje ugovora o jednostavnoj nabavi odnosno izdavanje narudžbenice do donošenja odluke o prigovoru.
O prigovoru odlučuje odgovorna osoba Naručitelja u roku od osam dana od dana zaprimanja prigovora.
Odluka o prigovoru dostavlja se podnositelju prigovora i odabranom ponuditelju putem EOJN RH.

IX. ODLUKA O ODABIRU I PONIŠTENJU
Članak 13.
Na temelju pregleda i ocjene ponuda odgovorna osoba Naručitelja donosi:
· odluku o odabiru ili
· odluku o poništenju postupka.
Odluka se dostavlja ponuditeljima na dokaziv način.

Članak 14.
Naručitelj može poništiti postupak jednostavne nabave ako:
· nije pristigla nijedna ponuda,
· su sve ponude neprihvatljive,
· su cijene ponuda veće od osiguranih sredstava,
· su nastupile bitno izmijenjene okolnosti.

X. UGOVARANJE I IZVRŠENJE
Članak 15.
Postupak jednostavne nabave završava izdavanjem narudžbenice ili sklapanjem ugovora o jednostavnoj nabavi.
Za nabave procijenjene vrijednosti do 15.000,00 EUR bez PDV-a u pravilu se izdaje narudžbenica, dok se za nabave vrijednosti veće od 15.000,00 EUR obvezno sklapa ugovor.
Ugovor, odnosno narudžbenica, mora biti u skladu s uvjetima iz Poziva na dostavu ponuda i odabranom ponudom.
Ugovorom se mogu predvidjeti instrumenti osiguranja (jamstva) za uredno ispunjenje ugovora, jamstva za otklanjanje nedostataka u jamstvenom roku, kao i ugovorna kazna za slučaj kašnjenja ili neurednog ispunjenja obveza. 
Izmjene ugovora tijekom njegova trajanja moguće su isključivo putem pisanog dodatka (aneksa), pod uvjetima i u granicama propisanim Zakonom o javnoj nabavi. 
Naručitelj je obvezan sve sklopljene ugovore i izdane narudžbenice vrijednosti veće od zakonom propisanog praga unijeti u Registar ugovora sukladno važećim propisima.


XI. NABAVA FINANCIRANA IZ SREDSTAVA EUROPSKE UNIJE
Članak 16.
Kod nabava financiranih iz sredstava Europske unije ili drugih međunarodnih izvora financiranja, Naručitelj je obvezan primjenjivati i posebna pravila propisana ugovorom o dodjeli bespovratnih sredstava, pravilima nadležnih tijela i uputama za korisnike.
U slučaju različitih pravila, primjenjuju se stroža pravila koja osiguravaju višu razinu transparentnosti i tržišnog natjecanja.

XII. EVIDENCIJA I ČUVANJE DOKUMENTACIJE
Članak 17.
Naručitelj vodi ustrojenu evidenciju o svim provedenim postupcima jednostavne nabave.
Naručitelj je obvezan izraditi i putem EOJN RH dostaviti godišnje statističko izvješće o jednostavnoj nabavi za prethodnu kalendarsku godinu, u roku i na način propisan Zakonom o javnoj nabavi.
Dokumentacija o jednostavnoj nabavi (koja uključuje odluku o pokretanju, poziv na dostavu ponuda, zaprimljene ponude, zapisnik o pregledu i ocjeni, odluke o odabiru ili poništenju, ugovore i narudžbenice) čuva se najmanje 5 godina od završetka postupka.
Iznimno od stavka 3. ovoga članka, dokumentacija se čuva i dulje ako je to propisano posebnim propisima o arhivskom gradivu ili pravilima o financiranju postupaka iz sredstava Europske unije.
Pri vođenju evidencije i čuvanju dokumentacije, Naručitelj je obvezan osigurati primjenu propisa koji uređuju zaštitu osobnih podataka (GDPR).


XIII. OBJAVA PRAVILNIKA
Članak 18.
Ovaj Pravilnik, kao i njegove izmjene i dopune, objavljuje se na mrežnim stranicama Naručitelja i u EOJN RH kada je to propisano Zakonom o javnoj nabavi.

XIV. PRIJELAZNE I ZAVRŠNE ODREDBE
Članak 19.
Postupci jednostavne nabave pokrenuti prije početka primjene ovog Pravilnika dovršit će se prema odredbama pravilnika koji je bio na snazi u vrijeme pokretanja postupka.

Članak 20.
Ovaj Pravilnik stupa na snagu 01.09.2026. godine.
Danom početka primjene ovog Pravilnika prestaje važiti Pravilnik o provedbi postupaka jednostavne nabave donesen dana __________ godine.


